Document ID: 32009D0090

KOMISJONI OTSUS,
12. detsember 2008,
millega võetakse vastavalt nõukogu direktiivile 92/43/EMÜ vastu Pannoonia biogeograafilises piirkonnas asuvate ühenduse tähtsusega alade esimene ajakohastatud loetelu
(teatavaks tehtud numbri K(2008) 7918 all)
(2009/90/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta, (1) eriti selle artikli 4 lõike 2 kolmandat lõiku,
ning arvestades järgmist:
(1)
Direktiivi 92/43/EMÜ artikli 1 punkti c alapunktis iii osutatud Pannoonia biogeograafiline piirkond hõlmab osa Tšehhi Vabariigi, Slovakkia ja Rumeenia territooriumist ja Ungari territooriumi, nagu on märgitud asjaomase direktiivi artikli 20 kohaselt asutatud komitee (edaspidi „elupaikade komitee”) 20. aprillil 2005 heaks kiidetud biogeograafilises kaardis.
(2)
1995. aastal algatatud protsessi raames on vaja arendada Natura 2000 võrgustikku, millel on Euroopa Ühenduse bioloogilise mitmekesisuse kaitsmisel oluline osa.
(3)
Komisjoni otsusega 2008/26/EÜ (2) võeti vastu Pannoonia biogeograafilises piirkonnas asuvate ühenduse tähtsusega alade esialgne loetelu direktiivi 92/43/EMÜ tähenduses. Direktiivi 92/43/EMÜ artikli 4 lõike 4 ja artikli 6 lõike 1 kohaselt määravad asjaomased liikmesriigid Pannoonia biogeograafilises piirkonnas asuvate ühenduse tähtsusega alade loetellu kuuluvad alad erikaitsealadeks võimalikult kiiresti ja mitte hiljem kui kuue aasta jooksul, kehtestades kaitseprioriteedid ja vajalikud kaitsemeetmed.
(4)
Seoses Natura 2000 võrgustiku dünaamilise kohandamisega vaadatakse läbi ühenduse tähtsusega alade loetelu. Seepärast on vajalik esialgse loetelu esimene ajakohastamine.
(5)
Ühest küljest on Pannoonia biogeograafilises piirkonnas asuvate ühenduse tähtsusega alade esialgse loetelu ajakohastamine vajalik selleks, et lisada sinna täiendavad alad, mida liikmesriigid on alates 2006. aasta septembrist pakkunud Pannoonia biogeograafilises piirkonnas asuvateks ühenduse tähtsusega aladeks direktiivi 92/43/EMÜ artikli 1 tähenduses. Direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi kohaldatakse võimalikult kiiresti, aga mitte hiljem kui kuus aastat pärast Pannoonia biogeograafilises piirkonnas asuvate ühenduse tähtsusega alade esimese ajakohastatud loetelu vastuvõtmist.
(6)
Teisest küljest on Pannoonia biogeograafilises piirkonnas asuvate ühenduse tähtsusega alade esialgse loetelu ajakohastamine vajalik selleks, et võtta arvesse ühenduse esialgse nimekirja vastuvõtmise järgseid muudatusi teabes, mis liikmesriigid on nende alade kohta esitanud. Seetõttu võib Pannoonia biogeograafilises piirkonnas asuvate ühenduse tähtsusega alade esimest ajakohastatud loetelu käsitleda kui Pannoonia biogeograafilises piirkonnas asuvate ühenduse tähtsusega alade loetelu konsolideeritud versiooni. Siiski tuleb rõhutada, et direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi peab kohaldama võimalikult kiiresti, aga mitte hiljem kui kuus aastat pärast Pannoonia biogeograafilises piirkonnas asuvate ühenduse tähtsusega alade esialgse loetelu vastuvõtmist.
(7)
Tšehhi Vabariik, Ungari, Rumeenia ja Slovakkia edastasid komisjonile Pannoonia biogeograafilises piirkonnas asuvate ühenduse tähtsusega alade loetelude ettepanekud direktiivi 92/43/EMÜ artikli 1 tähenduses ajavahemikus maist 2004 kuni detsembrini 2007 vastavalt kõnealuse direktiivi artikli 4 lõikele 1.
(8)
Väljapakutud alade loeteludele oli lisatud teave iga ala kohta, mis oli vormistatud kooskõlas komisjoni 18. detsembri 1996. aasta otsusega 97/266/EÜ Natura 2000 kandidaatalade andmevormi kohta (3).
(9)
See teave sisaldab asjaomaste liikmesriikide esitatud ala uusimat ja täpset kaarti, ala nime, asukohta ja suurust ning direktiivi 92/43/EMÜ III lisas sätestatud kriteeriumide kohaldamisest tulenevaid andmeid.
(10)
Komisjon on kokkuleppel iga asjaomase liikmesriigiga koostanud esialgse loetelu, milles on nimetatud ka alad, kus asuvad esmatähtsad looduslikud elupaigatüübid või esmatähtsad liigid; selle põhjal tuleks vastu võtta Pannoonia biogeograafilises piirkonnas asuvate ühenduse tähtsusega alade esimene ajakohastatud loetelu.
(11)
Direktiivi 92/43/EMÜ artikli 11 kohase järelevalve tulemusena täienevad pidevalt teadmised looduslike elupaigatüüpide ja liikide olemasolu ning leviku kohta. Seepärast on alade hindamine ja valik ühenduse tasandil tehtud parima kättesaadava teabe põhjal.
(12)
Teatavad liikmesriigid ei ole aga konkreetsete elupaigatüüpide ja liikide osas esitanud piisavalt alasid, mis vastaksid direktiivi 92/43/EMÜ nõuetele. Seepärast ei saa järeldada, et nende elupaigatüüpide ja liikide puhul oleks võrgustik valmis. Kuigi teabe laekumisel ning liikmesriikidega kokkuleppele jõudmisel on tekkinud viivitus, tuleb vastu võtta alade esimene ajakohastatud loetelu, mis tuleb läbi vaadata vastavalt direktiivi 92/43/EMÜ artiklile 4.
(13)
Kuna teadmised teatavate direktiivi 92/43/EMÜ I lisas esitatud looduslike elupaigatüüpide ja II lisas esitatud liikide olemasolu ja paiknemise kohta on endiselt puudulikud, ei saa järeldada, kas võrgustik on täielik või mitte. Seepärast tuleks loetelu vajaduse korral läbi vaadata vastavalt direktiivi 92/43/EMÜ artiklile 4.
(14)
Otsus 2008/26/EÜ tuleks selguse ja läbipaistvuse huvides asendada uue otsusega.
(15)
Käesoleva otsusega ette nähtud meetmed on kooskõlas elupaikade komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse lisas on esitatud direktiivi 92/43/EMÜ artikli 4 lõike 2 kolmanda lõiguga ette nähtud esimene ajakohastatud loetelu Pannoonia biogeograafilises piirkonnas asuvatest ühenduse tähtsusega aladest.
Artikkel 2
Otsus 2008/26/EÜ tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 12. detsember 2008

Labels: 12
18
19
20